CELEX: 32014D0934
Language: bg
Date: 2014-12-17 00:00:00
Title: 2014/934/ЕС: Решение за изпълнение на Комисията от 17 декември 2014 година за оттеглянето от Официален вестник на Европейския съюз на позоваването на стандарт EN 13525:2005+A2:2009 за дробилките за дървесина съгласно Директива 2006/42/ЕО на Европейския парламент и на Съвета (нотифицирано под номер С(2014) 9507)  Текст от значение за ЕИП

19.12.2014   
            
            
               BG
            
            
               Официален вестник на Европейския съюз
            
            
               L 365/156
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 17 декември 2014 година
   за оттеглянето от Официален вестник на Европейския съюз на позоваването на стандарт EN 13525:2005+A2:2009 за дробилките за дървесина съгласно Директива 2006/42/ЕО на Европейския парламент и на Съвета
   
      
         (нотифицирано под номер С(2014) 9507)
      
   
   (текст от значение за ЕИП)
   
      (2014/934/ЕС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 10 от нея,
   Като взе предвид становището на Комитета, създаден съгласно член 22 от Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (2),
   като има предвид, че:
   
               (1)
            
            
               В случаите, в които даден национален стандарт, транспониращ хармонизиран стандарт, към който в Официален вестник на Европейския съюз е публикувана препратка, обхваща едно или повече основни изисквания за здраве и безопасност, определени в приложение I към Директива 2006/42/ЕО, за машината, конструирана в съответствие с този стандарт, се предполага, че отговаря на засегнатите съществени изисквания за здраве и безопасност.
            
         
               (2)
            
            
               През юли 2012 г. Франция внесе официално възражение в съответствие с член 10 от Директива 2006/42/ЕО по отношение на стандарт EN 13525:2005+A2:2009 „Машини за горското стопанство — дробилки за дървесина — безопасност“, предложен от Европейския комитет по стандартизация (CEN) за хармонизиране съгласно Директива 2006/42/ЕО. Този стандарт замени предишната версия EN 13525:2005+A1:2007, позоваване на който за пръв път беше публикувано в Официален вестник на Европейския съюз на 6 ноември 2007 г. (3)
               
            
         
               (3)
            
            
               Официалното възражение е основано на неспособността на разпоредби 4.2.4 Аварийно спиране на подаването на материал и 4.3.3 Опасности, свързани с подаващите компоненти и раздробяващите компоненти на стандарта, да обхванат в достатъчна степен съществените изисквания за здраве и безопасност, установени в приложение I към Директива 2006/42/ЕО, тъй като не се отчита правилно възможността, че операторите могат да бъдат захванати и придърпани към опасни движещи се части на машината, без да имат възможност да задействат функцията за аварийно спиране.
            
         
               (4)
            
            
               След като проучи стандарта EN 13525:2005+A2:2009 заедно с представители на Комитета, създаден по силата на член 22 на Директива 2006/42/ЕО, Комисията стигна до заключението, че стандартът не отговаря на съществените изисквания за здраве и безопасност, предвидени в точки 1.3.7 Опасности, предизвикани от движещи се части и 1.3.8.2 Движещи се части, които участват пряко в работния процес от приложение I към Директива 2006/42/ЕО, поради това, че машините, проектирани да отговарят на тези изисквания представляват голям риск за операторите и за трети страни, като е имало и инциденти с фатален изход.
            
         
               (5)
            
            
               Като се вземе предвид необходимостта да се подобрят аспектите на безопасността на стандарт EN 13525:2005+A2:2009, позоваването на този стандарт следва да бъде оттеглено от Официален вестник на Европейския съюз,
            
         ПРИЕ НАСТОЯЩОТО РЕШЕНИЕ:
   Член 1
   Позоваването на стандарт EN 13525:2005+A2:2009 „Машини за горското стопанство — дробилки за дървесина — безопасност“ се оттегля от Официален вестник на Европейския съюз.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.
   
      Съставено в Брюксел на 17 декември 2014 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 157, 9.6.2006 г., стр. 24.
   
      (2)  ОВ L 316, 14.11.2012 г., стр. 12.
   
      (3)  ОВ C 264, 6.11.2007 г., стр. 1.